การบริหารทีมแบบ Pokemon Go
โดย...บุญสน เจนชัยมหกุล รองผู้อำนวยการธนาคารออมสินอาวุโส
30 ส.ค. 2559

โดย...บุญสน เจนชัยมหกุล รองผู้อำนวยการธนาคารออมสินอาวุโส
คงต้องเรียกว่าหลุดกระแสแน่นอน หากช่วงนี้ไม่ได้พูดถึงเกมที่ฮิตที่สุดในโลกโปเกมอน โก ตัวผมเองติดตามรอคอยทดสอบเกมนี้ตั้งแต่ได้อ่านบทความที่กล่าวถึงผู้บริหารสูงสุดของหลายองค์กรต่างตั้งโจทย์ให้การตลาดไปคิดว่าจะทำแอพทางโมบายให้ลูกค้าเสพติดบริการและใช้งานตลอดเวลาเช่นเดียวกับโปเกมอน โก ได้อย่างไร
ประวัติของเกมโปเกมอนย้อนหลังไป 20 ปีพอดี (1996) โดยเริ่มออกสู่ตลาดครั้งแรกเป็นวิดีโอเกมบนเครื่อง Game Boy และมีการพัฒนาอย่างต่อเนื่องตาม Game Boy รุ่นต่าง จนถึงรุ่น 6 ที่เป็นรุ่นสุดท้ายคือ Nintendo 3DS ซึ่งออกตลาดในช่วงปี 2013 ก่อนที่จะมาเป็นโปเกมอน โก บนสมาร์ทโฟนยอดฮิตที่ลบสถิติทุกอย่าง
ล่าสุดจากความฮิตของเกมนี้ ครอบคลุมทุกเพศ ทุกวัย นั่นคือรวมถึงนักบริหารในทุกสาขาอาชีพ ทำให้มีบทความวิเคราะห์สิ่งที่เรียนรู้จากโปเกมอน โก ออกมามากมาย ที่โดดเด่นที่สุดคงหนีไม่พ้นการบริหารทรัพยากรบุคคลโดยเน้นเรื่องการบริหารคนเก่ง (Talent Management) หรือการบริหารจัดการทีม
โปเกมอน โก เช่นเดียวกันกับเกมที่ประสบความสำเร็จโดยทั่วไป นั่นคือมีการกำหนดเป้าหมายระยะสั้นที่ชัดเจน และให้รางวัลผู้เล่นทันทีเมื่อประสบความสำเร็จ (Up Level) เช่นเดียวกันความสำเร็จขององค์กรที่มีการกำหนดเป้าหมายที่ชัดเจน เข้าใจง่าย และกำหนดการให้ผลตอบแทนเชื่อมโยงกับความสำเร็จที่เป็นส่วนประกอบหลักของการก้าวไปในทิศทางที่กำหนด
ด้านการบริหารจัดการคนเก่งมีการเปรียบเทียบการบริหารจัดการของผู้เล่น (Trainer) ในเกมว่าจะต้องบริหารจัดการทรัพยากรบุคคล (โปเกมอน) อย่างไร เช่น
การค้นหาโปเกมอน (พนักงาน) ที่เก่ง อาจจะต้องทำการเสาะหาในที่ต่างๆ อย่ามัวแต่มองหาอยู่แต่ในละแวกบ้านของตัวเองเท่านั้น โปเกมอนเก่งๆ ที่หายาก อาจฝังตัวเงียบๆ อยู่ในฝ่ายงานอื่น หรือแม้กระทั่งจำเป็นต้องไปเสาะหาจากธุรกิจประเภทอื่นเพื่อเพิ่มศักยภาพของการเข้าสู่การแข่งขัน
โปเกมอนทุกตัวที่จับได้ยังไม่มีความพร้อมในการเข้าร่วมการแข่งขันจนกระทั่งผ่านการพัฒนา (Evolve and Power Up) โดยการพัฒนานั้นทำได้สูงสุดเท่ากับระดับของเทรนเนอร์เท่านั้น (เทียบได้กับการวางตัวผู้บริหารที่ขาดศักยภาพ จะไปพัฒนาทีมงานให้มีความแข่งแกร่งได้อย่างไร) ในขณะเดียวกันโปเกมอนที่ไม่เคยออกไปแข่งขันในสนามต่างๆ (Gym) ไม่เคยบาดเจ็บ จะไม่มีวันจะพัฒนาจนแข็งแกร่งได้ เช่นเดียวกับพนักงานที่ไม่เคยยอมทำงานใหม่ๆ หรือลำบาก ไม่ยอมให้ตัวเองบาดเจ็บ สุดท้ายแทนที่จะมีประสบการณ์ 10 ปี ก็กลายเป็นประสบการณ์ 1 ปี แล้วซ้ำกัน 10 รอบ
โปเกมอนที่มีอยู่ในสังกัดต้องมีความหลากหลาย โปเกมอนที่มีพลังสูงสุดอาจไม่สามารถต่อสู้กับโปเกมอนบางตัวได้ ความหลากหลายจะช่วยในสมรภูมิที่แตกต่างกันแม้กระทั่งโปเกมอนหนอนตัวเล็กๆ ก็อาจมีประโยชน์ในบางสถานการณ์ ข้อเสนอแนะที่สำคัญคือจะต้องมีการประเมินกลุ่มคนเก่งที่มีอยู่อย่างเป็นประจำ และที่สำคัญคือตั้งแต่เริ่มเก็บโปเกมอนเข้ามา รวมถึงพิจารณาว่าจะพัฒนาโปเกมอนตัวนี้อย่างไร เพื่อให้มีความพร้อมให้มีชัยชนะในการแข่งขันได้
ต้องยอมรับว่านักบริหารระดับสูงในปัจจุบันส่วนใหญ่อยู่ในวัยที่ไม่มีโอกาสสัมผัสกับบริบทของการ์ตูนโปเกมอนมาก่อน จึงมีความตื่นเต้นค่อนข้างมากกับการนำหลักบริหารทีมงานมาใช้ในแทบทุกส่วนของเกม สุดท้ายคงหนีไม่พ้นที่จะบอกว่า หากท่านเป็นผู้บริหารต้องระลึกเสมอว่าเทรนเนอร์ของท่านมีศักยภาพเพียงพอที่จะจับโปเกมอนตัวเก่งๆ ได้หรือไม่ ซึ่งหากไม่มีศักยภาพเพียงพอ ต่อให้จับได้โปเกมอนตัวนั้นก็กระโดดออกจากลูกบอล (Pokeball) ไปได้ตลอดเวลา